b"\n_START_ARTICLE_\nSzolem Mandelbrojt\n_START_SECTION_\nVida\n_START_PARAGRAPH_\nNascut a Vars\xc3\xb2via, quan encara formava part de l'Imperi rus de fam\xc3\xadlia jueva procedent de Litu\xc3\xa0nia, va estudiar a les universitats de Vars\xc3\xb2via i de Kh\xc3\xa0rkiv (avui Ucra\xc3\xafna) on va con\xc3\xa8ixer Sergei Bernstein._NEWLINE_El 1920 es trasllada a Par\xc3\xads on continua els seus estudis amb Lebesgue, Hadamard i Montel al Coll\xc3\xa8ge de France. El 1923 obt\xc3\xa9 el doctorat amb una tesi dirigida per Hadamard amb qui publica conjuntament La s\xc3\xa9rie de Taylor et son prolongement analytique, una monografia sobre an\xc3\xa0lisi cl\xc3\xa0ssica que havia estudiat pel seu doctorat. En els anys seg\xc3\xbcents far\xc3\xa0 algunes estances de recerca a Roma on coincidir\xc3\xa0 amb Andr\xc3\xa9 Weil._NEWLINE_El 1926, despr\xc3\xa9s d'obtenir la ciutadania francesa i casar-se, se'n va com a professor a la Universitat de Rice (Texas), per\xc3\xb2 torna l'any seg\xc3\xbcent a la Universitat de Lilla._NEWLINE_El 1929 passa a la Universitat de Clermont-Ferrand on coneixer\xc3\xa0 Ren\xc3\xa9 de Possel amb qui freq\xc3\xbcentar\xc3\xa0 els seminaris de Poincar\xc3\xa9 a Par\xc3\xads dels que sorgir\xc3\xa0 el nucli fundador de N. Bourbaki, del que formar\xc3\xa0 part com a membre de m\xc3\xa9s edat. La seva perman\xc3\xa8ncia al grup ser\xc3\xa0 curta per la seva marxa als Estats Units._NEWLINE_El 1938 \xc3\xa9s nomenat professor al Coll\xc3\xa8ge de France, per\xc3\xb2 la caiguda de Fran\xc3\xa7a en mans dels nazis, l'obliga a emigrar, ja que \xc3\xa9s jueu, tornant a la Universitat de Rice. En finalitzar la Segona Guerra Mundial torna a la seva c\xc3\xa0tedra del Coll\xc3\xa8ge de France, encara que continuar\xc3\xa0 la seva col\xc2\xb7laboraci\xc3\xb3 amb la Universitat de Rice._NEWLINE_El 1972 es va jubilar del Coll\xc3\xa8ge de France. En els seus darrers anys es va dedicar a la publicaci\xc3\xb3 de les obres de Jacques Hadamard (1968) i un llibre sobre la seva vida i obra (1969)._NEWLINE_\xc3\x89s oncle del tamb\xc3\xa9 conegut matem\xc3\xa0tic Benoit Mandelbrot \xe2\x80\x9cpare dels fractals\xe2\x80\x9d."